ΓΡΑΠΤΗ ΕΡΩΤΗΣΗ E-0094/99

υποβολή: Gerardo Fernández-Albor (PPE) προς την Επιτροπή

(27 Ιανουαρίου 1999)

Θέμα: Κοινοτική δήλωση για τις διασυνοριακές συμφωνίες μεταξύ Αργεντινής και Χιλής

Οι διμερείς διενέξεις λόγω συνοριακών προβλημάτων, οι οποίες διαρκούν επί αιώνες μεταξύ Αργεντικής και Χιλής, έχουν περιορισθεί στο ελάχιστο λόγω του ότι έχουν γίνει αλλεπάλληλες διαπραγματεύσεις για πρόσφορες συμφωνίες οι οποίες έχουν συμβάλει στη μείωση της συνεχούς έντασης που επικρατεί μεταξύ των δύο κρατών.

Η σημασία της δυναμικής την οποία έχουν δημιουργήσει οι συμφωνίες αυτές στον Κώνο της Νότιας Αμερικής είναι εξαιρετικά σημαντικού χαρακτήρα, δεδομένου ότι φανερώνουν νέο ταλέντο πολιτικής και διπλωματίας που διασφαλίζει μία νέα προοπτική ειρήνης, συνεργασίας και σύσφιγξης των σχέσεων μεταξύ αυτών των κρατών και κατ' επέκταση και άλλων χωρών οι οποίες ενδεχομένως έχουν συνοριακές διαφορές αυτού του τύπου.

Μπορεί να αναφέρει η Επιτροπή, από τη θέση της στην ΕΕ, ποιές κοινοτικές δηλώσεις της ίδιας ή άλλων φορέων της ΕΕ υπήρξαν απόρροια των προαναφερθεισών διασυνοριακών συμφωνιών μεταξύ Αργεντικής και Χιλής και φανερώνουν το ενδιαφέρον της ΕΕ για την θετική πολιτική και διπλωματική εξέλιξη των σχέσεων μεταξύ των δύο χωρών;

Απάντηση του κ. Marín εξ ονόματος της Επιτροπής

(23 Φεβρουαρίου 1999)

Η Επιτροπή, εκφράζει όλη την ικανοποίησή της για τη θετική επίλυση της συνοριακής διαφοράς που επιτεύχθηκε πρόσφατα μεταξύ της Χιλής και της Αργεντινής και που επέτρεψε να ξεπεραστούν ορισμένες δυσκολίες που υπήρχαν μεταξύ των δύο χωρών, στην περιοχή των "Hielos Continentales". Αυτή η λύση, χωρίς καμιά αμφιβολία, συνεισέφερε σημαντικά στη διαδικασία παγιοποίησης της ασφάλειας στο νότιο κώνο της Λατινοαμερικανικής Ηπείρου.

Στο πλαίσιο των διατάξεων των συμφωνιών που συνήψε η Κοινότητα με τις χώρες της Λατινικής Αμερικής, ιδίως την Αργεντινή και τη Χιλή, η Επιτροπή εργάστηκε πάντοτε για να προωθήσει την ενίσχυση του συνόλου των σχέσεων μεταξύ των χωρών της ίδιας περιοχής, με γενικό πολιτικό στόχο την καθιέρωση μόνιμων δεσμών και τη διατήρηση μιας σταθερής ειρήνης στην περιοχή. Ιδιαίτερα, το άρθρο 4 της συμφωνίας του 1990 μεταξύ της Κοινότητας και της Αργεντινής προσδιορίζει ότι η κοινοτική συνεργασία προορίζεται να στηρίξει τη διαδικασία ολοκλήρωσης που ανέλαβε η Αργεντινή με τις χώρες της Λατινικής Αμερικής λαμβάνοντας υπόψη, ιδίως, τα προβλήματα που θέτουν οι παραμεθόριες περιοχές.

Αυτός ο στόχος ενέπνευσε τη δράση της Επιτροπής στη Λατινοαμερικανική Ήπειρο, ιδίως στην περιοχή του νότιου κώνου, που εκφράζεται με τη στήριξη της διαδικασίας περιφερειακής ολοκλήρωσης, ευνοεί τη συνέργεια και τη σύγκλιση των εθνικών οικονομιών και προωθεί τη βελτίωση των εμπορικών συναλλαγών και την ανάπτυξη του πολιτικού και ενδοκοινοβουλευτικού διαλόγου. Στο πλαίσιο της ομάδας του Ρίο, η Κοινότητα άρχισε πολιτικό διάλογο που αφορά, μεταξύ άλλων, τα μέτρα εμπιστοσύνης και ασφάλειας, θέματα που αναπτύχθηκαν σε πολλά σεμινάρια που διοργανώθηκαν στην Punta del Este, στο Quito και στην Santa Cruz de la Sierra; το γεγονός αυτό επέτρεψε μια πολύ γόνιμη ανταλλαγή απόψεων σχετικά με τα σημαντικότερα θέματα ασφάλειας στη Λατινική Αμερική και στην Ευρώπη.

Η Επιτροπή θα συνεχίσει να εργάζεται για την επέκταση και την παγιοποίηση των σχέσεων μεταξύ της Κοινότητας και της Λατινικής Αμερικής, βασικός σκοπός της οποίας παραμένει η διατήρηση της ασφάλειας και της ειρήνης.